Rêxistina HDP'yî ya qezaya Yenîşehîrî ya Amedî  waşt ke verba îşxalkarîya serê Vakur û Rojakewtena Sûrîye verê bînaya HDP'yî de eşkerayîyêke bike. Polîsan dormeyê bînaye girewt û qerarê qedexekerdişê çalakîyan sey semed mojna û destûr nêda ke eşkerayîye bêra kerdene.
Amed de Eşkerayîye Pencera ra Ameye Dayene
Polîsan nêverda ke Wekîla  HDP'yî ya Amedî  Remzîye Tosune zî tede partîyîjî bivejîyê teberê bînaye. HDP'yîjan pencera ra pê megafonî  eşkerayîye daye. Wekîle Remzîye Tosune va: "Şer neheq û bêhuqûqî yo. Îqtîdarê AKP-MHP wazeno ke demografîyê Rojawanî bivurno û seba naye her tewir qetlîam û qirkerdişan kenê. Seba ke nêwazenê Kurdî bibê wayîrê statuyêk sey IŞÎD'î çeteyan reyde îtîfaq kenê."Dimayê eşkerayîye slogana "Biciwîyo Xoverdayîşê Rojawanî" ameye vatene.
Şirnex de Polîsan Hêrişê HDP'yijan Kerd
Qezaya Hezexî  ya Şirnexî de polîsanê Tirkî  Rêxistina HDP'yî ya ke waştene eşkerayîye bikere rê hêriş kerd. Wekîla HDP'yî ya Şirnexî Nuran Îmîre û Hemsereka Şaredarîye Sungul Erden zî tede zafê partîyîjî û şar seba ke eşkerayîye bike bînaya HDP'yî de ameye pêser. Bînaye hetê polîsan û wesayîtanê zirxînan ra amebi dormegirewtene. Polîsan destûr nêda û pê gazê îsotî û awa tazekêne hêrişê qefleyî kerd. Hêrişê polîsan de Nuran Îmîre û Songul Erdene zî tede xeylî kesî xo ra şîyî û ambûlans ame vengdayene.  Verê bînaye de alozîye dewam kena.
